Rossiya prezidenti Vladimir Putin sport vaziri va Rossiya futbol ittifoqi prezidenti Vitaliy Mutkoga mamlakat futbolida xorijiy futbolchilarga limitni kuchaytirish vazifasini yukladi. “Prezident bilan gaplashganimda u futbolda arzimagan cheklovlar qilinganini, yanadayam qat’iyroq yo‘l tutish kerakligini aytdi”, deb ta’kidlamoqda Mutko. Joriy mavsumning boshlanishidan avval sport vazirligi qarori bilan Rossiya futbol premer-ligasida legionerlarga nisbatan “6+5” limiti qabul qilindi. Unga ko‘ra bir jamoa tarkibida maydonda bir vaqtning o‘zida 6 nafardan ko‘proq xorijiy futbolchi harakatlana olmaydi. Yangi mavsumda legionerlarga “10+15” ko‘rinishdagi limit belgilanishini taxmin qilingandi. Bunga ko‘ra har bir klub tarkibga 10 ta xorijiy futbolchini kirita olishi mumkin va shu bilan birga maydonda harakatlanadigan legionerlar soni cheklanmasligi kerak edi.